Gæti hugsast að Breiðafjörður dragi nafn sitt af Snæfellsjökli ? Í norsku er orðið breen ( ísl. breðinn ) einkum notað um skriðjökla en algengast er að nota orðið isen ( ísl. ísinn ) eða fonna ( ísl. fönn ) um jökul . Nokkur dæmi eru einnig um jøkel í norsku ( ísl. jökull ) . Engin dæmi eru hins vegar um breða í heitum jökla á Íslandi . Jökullinn á Snæfellsnesi heitir þannig ekki Snæfellsbreði heldur Snæfellsjökull . Breiðafjörður er með allra breiðustu fjörðum á Íslandi . Af þessum sökum er það heldur ólíklegt að hinn mikli flói Breiðafjörður dragi nafn sitt af breða . Í vísindum og fræðum gildir að jafnaði sú meginregla að einfaldasta skýringin er að líkindum sú réttasta , nema eitthvað annað komi til . Í tilviki Breiðafjarðar þarf ekki að leita langt að náttúrulegri skýringu á nafninu . Fjörðurinn heitir einfaldlega svo af því að hann er sérlega breiður og mikill . Að leita að annarri skýringu að nafninu væri því að leita langt yfir skammt . Engin dæmi í bókum eða á kortum styðja heldur slíka túlkun . Í Landnámu segir að Þórólfur Mostrarskegg hafi numið land í Breiðafirði og gefið honum nafn . Nafnið er ekki útskýrt frekar enda hefur það væntanlega þótt skýra sig sjálft . Breiðafjörður heitir svo í nútímanum en upprunalega nafnið hefur verið Breiðifjörður . Mjög algengt er meðal örnefna sem hafa lýsingarorð í fyrri lið að þau taki þessari breytingu . Ástæðan er sú að meðal örnefna er þágufall ríkjandi orðmynd ( nf . Breiði-fjörður – þgf . Breiða-firði ) . Breytingin á nefnifallinu verður svo vegna þess að þágufallið þröngvar sér inn í nefnifallið og ný grunnmynd verður til , Breiða-fjörður . Örnefnið fer þá að líta út eins og fyrri hluti þess sé nafnorð en ekki lýsingarorð .